Lokalt kan der komme omkring 15 millimeter regn.

Søndag morgen er en ganske varm omgang - årstiden taget i betragtning. Landet over ligger temperaturen således mellem 6 og 10 graders varme. Det er usædvanligt på denne tid af vinteren, hvor temperaturen i gennemsnit ligger lige over frysepunktet. Der forventes ikke de store ændringer i dette temperaturleje, der i løbet af dagen vil komme op på mellem 8 og 10 grader. Udover den lune start på søndagen er dagen også begyndt med dis og tåge flere steder. Sigtbarheden kan lokalt være helt nede på få hundrede meter. De fleste danskere vil stå op til tørvejr. Men modsat temperaturen holder det ikke ved. Et større regnvejr skal nemlig passere landet i løbet af dagen og nogle steder giver det op omkring 15 millimeter regn. Overskyet, men overvejende tørvejr - til en start Søndagsvejret bliver en grå omgang, hvor ingen får solen at se. Hele landet vil være pakket ind i et tykt lag skyer. Til gengæld kan man nyde en formiddag med overvejende tørvejr. Det er kun helt lokale byger, som kan ødelægge dette. I størstedelen af landet er der ikke meget gang i vindfanerne. Da der samtidig er meget fugt i luften, er der derfor risiko for, at der i løbet af formiddagen kan blive dannet tætte tågebanker rundt omkring med lav sigtbarhed. Sjaskvådt i eftermiddag Mens paraplyen kunne blive hjemme i formiddagstimerne, så er der nok mange, som vil få glæde af den i eftermiddag. Omkring middagstid rammer de første byger de sydlige egne. Bygerne bliver i løbet af eftermiddagen efterhånden mere sammenhængende og bliver til et større regnvejr. Dermed vil en stor del af landet opleve silende regn. Især den sydlige halvdel af Jylland, Fyn, store dele af Sjælland og Bornholm får det meget vådt. I den nordlige halvdel af Jylland og Nordsjælland vil regnen formentlig blot komme som kortvarige byger. Fortsat regn i aften Til aften vil det fortsat regne flere steder. Især de østlige landsdele vil stadig opleve sjaskvådt januarvejr. Over de vestlige egne vil det i aftenens løb blive mere tørt - kun afbrudt af eventuelle lokale byger. Når den totale mængde nedbør for hele søndagen gøres op, er det især de sydlige egne som får mest. Især Midtsjælland og Bornholm får det vådt. Her kan der komme op omkring 15 millimeter regn i løbet af søndagen, lokalt måske mere. I det sydlige Jylland og på Fyn kan man se frem til mellem 5 og 10 millimeter regn. Mindst kommer der i Nordjylland med kun få millimeter vand.